चार भुजाधारी गणपति के चारों हाथ चार दिशाओं के सूचक हैं, यानी सफलता प्राप्त करनी है तो चहुंओर या चहुंमुखी प्रयास करना चाहिए। चारों हाथों में से एक में पाश, दूसरे में अंकुश, तीसरे में मोदक और चौथा हाथ अभय की मुद्रा में होता है। सफल प्रबंधन के लिए ये चारों ही गुण अनिवार्य हैं। नियमों का पाश हो, अनियमितताओं पर अंकुश भी हो, श्रेष्ठकर्ता को पुरस्कारस्वरूप मीठा प्रसाद यानी मोदक और कार्य करने की आजादी यानी अभय का अवसर भी मिले। यही है श्रीगणेश का सुप्रबंधन। गणपति जी के भाल पर द्वितीया का चंद्रमा सुशोभित रहता है। यह सफलता प्रसिद्धि के बावजूद चित्त को शांत रखने का प्रतीक है।